62022CJ0695_RES
Kawża C‑695/22
Fondee a.s.
vs
Česká národní banka
(talba għal deċiżjoni preliminari, imressqa mill-Městský soud v Praze)
Sentenza tal-Qorti tal-Ġustizzja (Il-Ħames Awla) tas-16 ta’ Mejju 2024
“Rinviju għal deċiżjoni preliminari – Libertà li jiġu pprovduti servizzi – Swieq ta’ strumenti finanzjarji – Direttiva 2014/65/UE – Artikolu 3 – Eżenzjoni mill-applikazzjoni tad-Direttiva 2014/65/UE – Intermedjarju tal-investiment eżentat – Leġiżlazzjoni ta’ Stat Membru li tipprojbixxi lil dan l-intermedjarju milli jittrażmetti ordnijiet tal-klijenti lil ditta ta’ investiment stabbilita fi Stat Membru ieħor”
Libertà ta’ stabbiliment – Libertà li jiġu pprovduti servizzi – Swieq ta’ strumenti finanzjarji – Direttiva 2014/65 – Eżenzjonijiet fakultattivi – Intermedjarji tal-investiment – Leġiżlazzjoni ta’ Stat Membru li tipprojbixxi intermedjarju eżentat milli jittrażmetti ordnijiet tal-klijenti lil ditta ta’ investiment awtorizzata stabbilita fi Stat Membru ieħor – Inammissibbiltà
(Direttiva tal-Parlament Ewropew u tal-Kunsill 2014/65, Artikolu 3(1)(c)(i))
(ara l-punti 31, 32 u d-dispożittiv)
Sunt
Adita b’talba għal deċiżjoni preliminari mill-Městský soud v Praze (il-Qorti Muniċipali ta’ Praga, ir-Repubblika Ċeka) fil-kuntest ta’ tilwima dwar il-libertà li jiġu pprovduti servizzi ta’ intermedjarju fis-swieq tal-istrumenti finanzjarji, il-Qorti tal-Ġustizzja kkonfermat il-possibbiltà għal intermedjarju li għalih ma tapplikax id-Direttiva 2014/65 (
1
) li jittrażmetti ordnijiet dwar titoli finanzjarji lil impriża ta’ investiment stabbilita fi Stat Membru differenti minn dak tal-post tal-oriġini tiegħu.
Fondee a.s. teżerċita, fir-Repubblika Ċeka, l-attività ta’ intermedjarja ta’ investiment. Bħala tali, u b’applikazzjoni tal-fakultà eżerċitata mir-Repubblika Ċeka prevista mill-Artikolu 3(1) tad-Direttiva 2014/65, Fondee kienet eżentata mill-applikazzjoni ta’ din id-direttiva, u għalhekk ma kinitx tibbenefika mil-libertà li tipprovdi servizzi ta’ investiment skont il-paragrafu 3 ta’ dan l-istess artikolu.
Fil-kuntest tal-attività tagħha, Fondee ttrażmettiet, bejn is-7 ta’ Ottubru u s-27 ta’ Diċembru 2019, 407 ordni ta’ xiri ta’ ishma ta’ fondi kkwotati, irċevuti mingħand il-klijenti tagħha, lil negozjant tat-titoli stabbilit fil-Pajjiżi l-Baxxi.
Madankollu, il-leġiżlazzjoni nazzjonali kienet tipprojbixxi lil intermedjarji tal-investiment milli jittrażmettu ordnijiet lil ditti ta’ investiment stabbiliti fl-Istati Membri l-oħra.
Konsegwentement, il-Bank Nazzjonali Ċek impona multa fuq Fondee minħabba l-eżerċizzju tal-attivitajiet tagħha matul il-perijodu inkwistjoni.
Wara azzjoni mingħajr suċċess quddiem il-Kunsill Bankarju tal-Bank Nazzjonali Ċek, Fondee adixxiet lill-Qorti Muniċipali ta’ Praga, il-qorti tar-rinviju. Din tal-aħħar qajmet il-kwistjoni dwar jekk, essenzjalment, l-intermedjarji tal-investiment għandhomx il-possibbiltà li jinvokaw id-dritt għal-libertà li jiġu pprovduti servizzi billi jibbażaw ruħhom fuq l-Artikolu 56 TFUE, sabiex ikunu jistgħu jittrażmettu l-ordnijiet ta’ klijent lil negozjant tat-titoli barrani.
Il-kunsiderazzjonijiet tal-Qorti tal-Ġustizzja
Sa fejn id-Direttiva 2014/65 wettqet armonizzazzjoni kompleta tal-leġiżlazzjonijiet nazzjonali dwar, b’mod partikolari, ir-riċezzjoni u t-trażmissjoni transkonfinali ta’ ordnijiet li jirrigwardaw strument finanzjarju jew diversi strumenti finanzjarji, il-Qorti tal-Ġustizzja ddeċidiet, skont il-ġurisprudenza tagħha (
2
), li teżamina d-domandi preliminari abbażi biss tad-dispożizzjonijiet ta’ din id-direttiva.
Konsegwentement, il-Qorti tal-Ġustizzja qieset li kienet tressqet quddiemha l-kwistjoni, essenzjalment, dwar jekk l-Artikolu 3(1)(c)(i) tad-Direttiva 2014/65 għandux jiġi interpretat fis-sens li l-persuni li Stat Membru jkun eżenta mill-applikazzjoni ta’ din id-direttiva jkunu awtorizzati jittrażmettu għat-twettiq tal-ordnijiet irċevuti mingħand klijenti residenti jew stabbiliti f’dan l-Istat Membru lil ditti ta’ investiment awtorizzati stabbiliti fi Stat Membru ieħor u, għaldaqstant, jekk l-imsemmija dispożizzjoni tipprekludix leġiżlazzjoni nazzjonali li tipprojbixxi tali trażmissjoni.
Il-Qorti tal-Ġustizzja rrispondiet fl-affermattiv għal din id-domanda.
Sabiex tasal għal din il-konklużjoni, il-Qorti tal-Ġustizzja rrilevat li l-Artikolu 3(1) tad-Direttiva 2014/65 jawtorizza lill-Istati Membri ma japplikawx din id-direttiva għall-persuni li tagħhom huma l-Istat Membru ta’ oriġini, bla ħsara għall-osservanza ta’ ċerti kundizzjonijiet. Fost dawn il-kundizzjonijiet, l-Artikolu 3(1)(c)(i) ta’ din id-direttiva jipprevedi espliċitament li dawn il-persuni jkunu awtorizzati jittrażmettu l-ordnijiet li huma jirċievu lil ditti ta’ investiment awtorizzati.
Issa, dan l-artikolu jirrigwarda t-trażmissjoni tal-ordnijiet lil kull ditta ta’ investiment awtorizzata u mhux biss lil dawk stabbiliti u awtorizzati fl-Istat Membru ta’ oriġini tal-persuna eżentata mill-applikazzjoni ta’ din id-direttiva.
(
1
)	Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 2014, L 173, p. 349).
(
2
)	Sentenza tal-20 ta’ April 2023, Autorità Garante della Concorrenza e del Mercato (Comune de Ginosa) (C‑348/22, EU:C:2023:301, punt 36 u l-ġurisprudenza ċċitata).